Rikunarita-ORG/Wikinium huggingface dataset:
# Александар Зверев

| Александар Зверев |
| --- |
| Зверев на Отвореното првенство на Франција во 2021 година |
| Земја |  Германија |
| Место на живеење | Монте Карло, Монако |
| Роден на | 20 април 1997(1997-04-20) |
| Роден во | Хамбург, Германија |
| Спорт |  Тенис |
| Висина | 1.98 м |
| Професионалец | 2013 |
| Игра со | • десна рака • дворачен бекхенд |
| Тренер(и) | Александар Зверев |
| Заработка | $30,321,591 |
| Поединечно |
| Победи-порази | 318–143 |
| Титули | 19 |
| Највисок пласман | Бр. 3 (6 ноември 2017) |
| Сегашен пласман | Бр. 3 (14 февруари 2022) |
| Резултати на Гренд Слемови |
| Австралијан Опен | ПФ (2020) |
| Ролан Гарос | ПФ (2021) |
| Вимблдон | 4К (2017, 2021) |
| УС Опен | Ф (2020) |
| Други турнири |
| Мастерс куп | **П** (2018, 2021) |
| Олимписки игри |  (2020) |
| Во двојки |
| Победи-порази | 52–59 |
| Титули | 2 |
| Највисок пласман | Бр. 68 (18 март 2019) |
| Сегашен пласман | Бр. 133 (14 февруари 2022) |
| Резултати на Гренд Слемови |
| Ролан Гарос | 1К (2016) |
| Ажурирано на: 14 февруари 2022. |

**Александар**  "**Саша**" **Зверев** (роден на 20 април 1997 г.) — германски професионален тенисер.

Негов најдобар пласман во кариерата според рангирањето на Асоцијацијата на тениските професионалци (АТП) е 3. место кое прв пат го достигнал во ноември 2017 година. Тој има освоено 19 АТП титули во поедиенечна конкуренција и две во двојки. Зверев е двократен освојувач на титулата на АТП Мастерс финалето, и тоа во 2018 и во 2021 година и е освојувач на златниот медал на Летните олимписки игри 2020 во Токио. Негов најдобар резултат на гренд слем турнирите е финале на Отвореното првенство на САД 2020 и полуфинале на Отвореното првенство на Австралија 2020 и Отвореното првенство на Франција 2021. Тој е единствениот активен играч покрај големата четворка со освоени пет АТП Мастерс 1000 титули.

Зверев е поранешен светски бр.1 јуниор, и ја освоил јуниорската гренд слем титула на Отвореното првенство на Австралија 2014. Тој рано се пробил на професионалната турнеја, станувајќи еден од најмладите освојуваќи на титула на АТП Челинџер серијата, на 17-годишна возраст. Првата титула во кариерата, Зверев ја освоил на Отвореното првенство на Санкт Петербург во 2016 година. Една година подоцна, на мастерсот во Мадрид, тој ја освоил првата титула од серијата АТП Мастерс 1000. На 20-годишна возраст, Зверев бил најмладиот играч во најдобрите 20 на АТП рангирањето, по Новак Ѓоковиќ. Зверев бил дел од европскиот тим кој ја освоил титулата во Лејвер купот во 2018 и 2019 година.

Зверев е агресивен играч од основната линија кој поседува силни форхенд и бекхенд удари. Неговата висина од 1.98 метри му овозможува силни сервиси под остар агол, кои достигнуваат брзина до 220 км/ч. Тој бил прогласен за германски спортист на годината во 2021 година.

## Наводи

## Надворешни врски

* Александар Зверев Профил на мрежното место на АТП (англиски)
# Гренд слем

|  |
| --- |
| **Гренд Слем турнири** |
|  Отворено првенство на Австралија
 Отворено првенство на Франција
 Вимблдон
 Отворено првенство на САД |

Постојат само четири тениски турнири кои го носат епитетот **Гренд слем**:

* Отвореното тениско првенство на Австралија
* Отвореното тениско првенство на Франција
* Вимблдон
* Отвореното тениско првенство на САД

Секој од нив се одржува по еднаш во текот на календарската година. Во текот на одржувањето на овие турнири, тенисерите и тенисерките се натпреваруваат во поединечна конкуренција, но исто така и во парови, односно двојки (машки, женски и мешани).

Овие турнири се најважни во очите на тениската јавност а и бодовите што ги носат се вредносно најголеми. Истото важи и за наградниот фонд.

Доколку еден играч ги освои сите овие турнири во текот на една година, тогаш тој постигнува **календарски гренд слем**. Доколку ги освои последователно, но не во текот на една иста година (на пример, не го освои Австралијан Опен, но ги освои трите останати гренд слема, а следната година се закити со титулата на Отвореното Тениско Првенство на Австралија), тогаш играчот постигнува **некалендарски гренд слем**. Доколку пак ги освои сите турнири, иако не последователно, тој постигнува **кариерен гренд слем**.

## Наводи